**LĪGUMS Nr. SKUS 20/17**

**Krūts audu espanderu piegāde**

Rīgā, 2017.gada 23.janvārī

**VSIA „Paula Stradiņa klīniskā universitātes slimnīca”**, (reģ.Nr.40003457109) juridiskā adrese: Pilsoņu iela 13, Rīga, Latvija, tās valdes locekļu Elitas Bušas Artas Birumas personā, kuras rīkojas uz statūtu pamata, (turpmāk – **Pasūtītājs)**, no vienas puses un

**SIA “R.A.L.”** (reģ. Nr. 50003259951),juridiskā adrese: Brīvības iela 85, Rīga, Latvija, tās valdes locekļa Ulda Ķelles personā, kurš rīkojas uz statūtu pamata (turpmāk – **Piegādātājs),** no otras puses, Pasūtītājs un Piegādātājs abi kopā un katrs atsevišķi saukti attiecīgi **Puse** vai **Puses**, pamatojoties uz iepirkumu „Krūts audu espanderu piegāde”, identifikācijas Nr. PSKUS 2016/253, rezultātiem un iepirkumam iesniegto piedāvājumu, noslēdz šādu līgumu (turpmāk – Līgums):

1. **LĪGUMA PRIEKŠMETS**

Piegādātājs apņemas pārdot un piegādāt Pasūtītājam krūts audu espanderus (turpmāk – Preces) saskaņā ar Tehnisko - Finanšu piedāvājumu (turpmāk – Pielikums), bet Pasūtītājs apņemas samaksāt Piegādātājam par atbilstoši Līguma noteikumiem piegādātajām Precēm.

1. **LĪGUMA SUMMA UN APMAKSAS KĀRTĪBA**
   1. Līguma summa par piegādātajām Precēm tiek noteikta 8778,00 EUR (astoņi tūkstoši septiņi simti septiņdesmit astoņi *euro* un 00 centi) bez pievienotās vērtības nodokļa (turpmāk – PVN). PVN Piegādātājs aprēķina un iekļauj rēķinos atbilstoši Pievienotās vērtības nodokļa likuma nodokļa procenta likmēm un noteikumiem.
   2. Līguma summa noteikta, ievērojot Līguma Pielikumā noteiktās Preču cenas. Līguma summa ietver Preču piegādes izdevumus līdz Līgumā norādītajai piegādes vietai (t.sk. transporta izmaksas), iepakojuma izmaksas, visus nodokļus un nodevas (izņemot PVN), kā arī citas izmaksas, kas attiecas uz Precēm un to piegādi.
   3. Pasūtītājam ir tiesības samazināt Pielikumā norādīto Preču daudzumu, līdz ar to atbilstoši samazinot Līguma summu.
   4. Apmaksa par Preču piegādēm tiek veikta atbilstoši Pielikumā noteiktajām cenām saskaņā ar Piegādātāja iesniegto Preču rēķinu, Pasūtītājam veicot bezskaidras naudas pārskaitījumu uz Piegādātāja Preču rēķinā norādīto bankas kontu 30 (trīsdesmit) kalendāro dienu laikā pēc Līgumā noteiktajā kārtībā veiktas abpusējas Preču rēķina parakstīšanas.
2. **PREČU NODOŠANAS UN PIEŅEMŠANAS KĀRTĪBA**
   1. Preču piegādes vieta:VSIA „Paula Stradiņa klīniskā universitātes slimnīca”, Pilsoņu iela 13, Rīga.
   2. Piegādātājs piegādā Preci atsevišķās partijās pēc Pasūtītāja pieprasījuma, saskaņā ar Pielikumu.
   3. Piegādātājs Preču piegādi veic 2 (divu) nedēļu laikā no pasūtījuma veikšanas dienas, Preces ar nomenklatūras kodu TE-M3 400 un TE-M3 500 tiek piegādātas 3 darba dienu laikā no pasūtījuma veikšanas dienas. Puses, rakstiski vienojoties, var noteikt citu Preču piegādes termiņu.
   4. Preces uzskatāmas par piegādātām un nodotām Pasūtītājam ar brīdi, kad Puses (to pilnvarotie pārstāvji) abpusēji parakstījušas Preču rēķinu.
   5. Piegādātājs nodrošina, ka Pasūtītājam tiek iesniegts atbilstoši normatīvajiem aktiem noformēts Preču rēķins. Preču rēķinā tiek uzrādītas piegādāto Preču daudzums, cenas, PVN likme un kopējā cena ar PVN. Preču rēķinā obligāti jānorāda Līguma nosaukums, datums un numurs.
   6. Pilnvarotās personas Līguma saistību izpildīšanā (pasūtīt, pieņemt Preci, parakstīt Preču rēķinus):
      1. No Pasūtītāja Puses: Andrejs Kanapuhins, tālrunis: 67 069295, e-pasts: andrejs.kanapuhins@stradini.lv.
      2. No Piegādātāja Puses: Simona Ameļkoviča, tālrunis: 67 316372, e-pasts: ral85@inbox.lv.
3. **PREČU KVALITĀTES PRASĪBAS**
   1. Precēm ir jābūt piegādātām iepakojumā, kas nodrošina Preču saglabāšanu to pārvadāšanas un glabāšanas laikā, atbilstoši Preču ražotāja noteiktām prasībām un spēkā esošiem normatīvajiem aktiem.
   2. Preču derīguma termiņš ir 12 mēneši no piegādes brīža.
   3. Ja Pasūtītājs konstatē piegādātās Preces defektu, Pasūtītājam ir tiesības pieprasīt Piegādātājam uz sava rēķina Pušu saskaņotā termiņā nomainīt attiecīgo Preci pret jaunu Pielikumā norādītajām prasībām atbilstošu Preci.
   4. Gadījumā, ja Preces apmaiņa nav iespējama, Piegādātājs atgriež Pasūtītājam veikto samaksu par Preci un tādejādi atlīdzina visus Pasūtītājam nodarītos zaudējumus.
4. **PUŠU ATBILDĪBA**
   1. Par Līguma 3.3. apakšpunktā Preču nesavlaicīgu piegādi, Piegādātājs maksā Pasūtītājam līgumsodu 0,1% (nulle komats viens procents) apmērā no nepiegādāto Preču vērtības par katru nokavējuma dienu, bet ne vairāk kā 10 % (desmit procenti) no Līguma 2.1. punktā norādītās Līguma summas.
   2. Par Līgumā noteikto maksājuma termiņu nokavējumu, Pasūtītājs maksā Piegādātājam līgumsodu 0,1% (nulle komats viens procents) apmērā no termiņā nesamaksātās naudas summas par katru nokavējuma dienu, bet ne vairāk kā 10% (desmit procenti) no Līguma 2.1. punktā norādītās Līguma kopējās summas.
   3. Līgumā noteikto līgumsodu apmaksa tiek veikta 30 (trīsdesmit) dienu laikā pēc attiecīgās Puses rēķina par līgumsoda samaksu saņemšanas. Ja Piegādātājs nav veicis līgumsoda apmaksu, Pasūtītājam ir tiesības ieturēt attiecīgu naudas summu no Piegādātājam veicamās apmaksas.
   4. Līgumsoda samaksa neatbrīvo Puses no saistību izpildes.
   5. Puses ir atbildīgas par to darbības/bezdarbības rezultātā otrai Pusei nodarītajiem tiešajiem zaudējumiem.
   6. Līdz Preču pieņemšanai visus riskus par Precēm nes Piegādātājs.
5. **NEPĀRVARAMAS VARAS APSTĀKĻI**
   1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas vai ārkārtēja rakstura apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst.
   2. Pusei, kura atsaucas uz nepārvaramas varas vai ārkārtēja rakstura apstākļu darbību, nekavējoties (ne vēlāk kā 5 (piecu) darba dienu laikā no attiecīgo apstākļu zināšanas dienas) par šādiem apstākļiem rakstveidā jāziņo otrai Pusei. Ziņojumā jānorāda, kādā termiņā pēc viņa uzskata ir iespējama un paredzama viņa Līgumā paredzēto saistību izpilde, un, pēc pieprasījuma, šādam ziņojumam ir jāpievieno dokuments, kuru izsniegusi kompetenta institūcija un kura satur ārkārtējo apstākļu darbības apstiprinājumu un to raksturojumu.
   3. Ja šie apstākļi turpinās ilgāk nekā divus mēnešus, jebkura no Pusēm ir tiesīga atteikties no savām līgumsaistībām. Šajā gadījumā neviena no Pusēm nav atbildīga par zaudējumiem, kuri radušies otrai Pusei laika posmā pēc nepārvaramas varas apstākļu iestāšanās.
6. **LĪGUMA TERMIŅŠ, GROZĪŠANAS KĀRTĪBA UN IZBEIGŠANA**
   1. Līgums stājas spēkā ar dienu, kad tas ir abpusēji parakstīts, un ir spēkā līdz Līgumā noteikto Pušu saistību pilnīgai izpildei.
   2. Līgumu var grozīt, ciktāl to pieļauj publisko iepirkumu regulējošie normatīvie akti, Pusēm par to savstarpēji rakstiski vienojoties. Jebkuri grozījumi Līguma noteikumos stājas spēkā tad, kad tie ir noformēti rakstveidā un tos ir parakstījušas abas Puses. Līguma grozījumi ar to parakstīšanas brīdi kļūst par Līguma neatņemamu sastāvdaļu.
   3. Ja Piegādātājs ir piegādājis Līguma noteikumiem neatbilstošu Preci un Preču kvalitātes prasības būtiski atšķiras no Pielikumā norādītajām Preču īpašībām vai tiek konstatēts, ka Preču lietošana izraisa ārstniecības procesa būtiskas izmaiņas, kas var radīt draudus pacienta veselībai, Pasūtītājam ir tiesības vienpusēji izbeigt Līgumu, par to 5 (piecas) darba dienas iepriekš nosūtot rakstisku paziņojumu Piegādātājam. Šādā gadījumā, ja Pasūtītājs ir veicis samaksu par piegādāto Preci, Piegādātājs atgriež Pasūtītājam veikto samaksu.
   4. Līgumu var izbeigt, Pusēm par to savstarpēji rakstiski vienojoties.
   5. Pasūtītājam ir tiesības vienpusēji izbeigt Līgumu, ja ir zudusi vajadzība pēc Precēm.Šādā gadījumā Pasūtītājs par to rakstveidā brīdina Piegādātāju vismaz 10 (desmit) dienas iepriekš. Līdz ar brīdinājumā norādīto Līguma izbeigšanas termiņa iestāšanos, Līgums tiek uzskatīts par pārtrauktu.
   6. Ja Līguma 6.nodaļā minētie apstākļi turpinās ilgāk par 2 (diviem) mēnešiem, jebkurai Pusei ir tiesības vienpusēji izbeigt Līgumu.
7. **Strīdu risināšanas kārtība**
   1. Jebkuri no Līguma izrietoši strīdi, kas rodas starp Pusēm, tiek sākotnēji risināti savstarpēju sarunu ceļā.
   2. No Līguma izrietošās saistības ir apspriežamas atbilstoši Latvijas Republikas normatīvajiem aktiem.
   3. Ja 30 (trīsdesmit) dienu laikā strīdu nav iespējams atrisināt sarunu ceļā, tas tiek risināts Latvijas Republikas tiesā saskaņā ar spēkā esošajiem normatīvajiem aktiem.
8. **CITI NOTEIKUMI**
   1. Kādam no Līguma noteikumiem, zaudējot spēku normatīvo aktu izmaiņu gadījumā, Līgums nezaudē spēku tā pārējos punktos.
   2. Ja kādai no Pusēm tiek mainīts juridiskais statuss, Puses amatpersonu paraksta tiesības vai kāds no Līgumā minētajiem Puses rekvizītiem, telefona, faksa numurs, e-pasta adrese, biroja, pasta adrese u.c., Puse nekavējoties rakstiski paziņo par to otrai Pusei. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz Līgumā un tā pielikumos minētajiem Pušu pārstāvjiem un to rekvizītiem.
   3. Līgums sagatavots uz 6 (sešām) lapām, tajā skaitā Līguma Pielikums „Tehniskais -Finanšu piedāvājums”, kas ir neatņemama Līguma sastāvdaļa, 2 (divos) eksemplāros, no kuriem viens ir Pasūtītājam un otrs – Izpildītājam. Abiem Līguma eksemplāriem ir vienāds juridiskais spēks.
9. **PUŠU REKVIZĪTI UN PARAKSTI**

|  |  |
| --- | --- |
|  |  |

|  |  |
| --- | --- |
| **Pasūtītājs:**  **VSIA „Paula Stradiņa klīniskā universitātes slimnīca”**  Reģ.nr.: 40003457109  Adrese: Pilsoņu iela 13, Rīga, LV-1002  Tālrunis: 67069601  Banka: Swedbank AS  S.W.I.F.T. HABALV22  Konta Nr. LV74HABA0551027673367 | **Piegādātājs:**  **SIA „R.A.L.”**  Reģ.nr.: 50003259951  Adrese: 85 Brīvības iela, Rīga, LV-1001  Tālrunis: 67315242  Banka: Swedbank AS  Kods: HABALV22  Konta Nr. LV55HABA0001408032222 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valdes locekle E.Buša Valdes loceklis U.Ķelle

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valdes locekle A.Biruma